b'\n_START_ARTICLE_\nAzuga\n_START_SECTION_\nA\xc8\x99ezare\n_START_PARAGRAPH_\nOra\xc8\x99ul se afl\xc4\x83 \xc3\xaen nordul extrem al jude\xc8\x9bului, \xc3\xaen Mun\xc8\x9bii Baiului, la limita cu jude\xc8\x9bul Bra\xc8\x99ov, pe cursul superior al r\xc3\xa2ului Prahova, acolo unde prime\xc8\x99te apele afluentului Azuga. Este str\xc4\x83b\xc4\x83tut de \xc8\x99oseaua na\xc8\x9bional\xc4\x83 DN1, care leag\xc4\x83 Ploie\xc8\x99tiul de Bra\xc8\x99ov. Prin ora\xc8\x99 trece \xc8\x99i calea ferat\xc4\x83 Ploie\xc8\x99ti-Bra\xc8\x99ov, pe care este deservit de sta\xc8\x9bia Azuga.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Azuga se ridic\xc4\x83 la 4.440 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 5.213\xc2\xa0locuitori. Majoritatea locuitorilor sunt rom\xc3\xa2ni (94,57%). Pentru 4,17% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (92,27%), cu o minoritate de romano-catolici (1,49%). Pentru 4,17% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.Azuga - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nIstorie\n_START_PARAGRAPH_\nUn vechi document din anul 1815 men\xc8\x9bioneaz\xc4\x83 hanul C\xc4\x83ciula Mare, numit \xc8\x99i Hanul \xc3\x8entre Prahove, descris de istoricii rom\xc3\xa2ni V. A. Urechia, \xc3\xaen lucrarea sa Drumul Bra\xc8\x99ovului \xc8\x99i de Nicolae Iorga, \xc3\xaen lucrarea Scrisori de negustori. Datorit\xc4\x83 vie\xc8\x9bii pastorale intense, aceast\xc4\x83 a\xc8\x99ezare s-a extins ulterior. Potrivit unor afirma\xc8\x9bii, hanul s-a construit intre anii 1720-1725, fiind ars \xc3\xaen mai multe r\xc3\xa2nduri de turci. Acest han se afl\xc4\x83 \xc3\xaen locul unde este ast\xc4\x83zi Biserica Ortodox\xc4\x83. Hanul C\xc4\x83ciula Mare a fost prima cladire construit\xc4\x83 in aceasta zon\xc4\x83, iar abia \xc3\xaen primii ani ai secolului al XVIII-lea au ap\xc4\x83rut primele locuin\xc8\x9be omene\xc8\x99ti_NEWLINE_Primii locuitori din zona Valea Prahovei au fost p\xc4\x83storii de vite, iar primul locuitor care s-a stabilit \xc3\xaen actualul ora\xc8\x99 Azuga a fost ciobanul Gheorghe Zangor, care avea \xc3\xaen jur de 500 de oi, acesta construindu-\xc8\x99i prima cas\xc4\x83 \xc3\xaen jurul anului 1800. \xc3\x8en anul 1884 localit\xc4\x83\xc8\x9bile Predeal, Azuga, Bu\xc8\x99teni \xc8\x99i Poiana \xc8\x9aapului au format \xc3\xaempreun\xc4\x83 o comun\xc4\x83, sub numele de Predeal, iar \xc3\xaen anul 1889 re\xc8\x99edin\xc8\x9ba Prim\xc4\x83riei s-a mutat de la Predeal la Azuga, \xc3\xaentr-o cl\xc4\x83dire pus\xc4\x83 la dispozi\xc8\x9bie de regele Carol I._NEWLINE_De-a lungul timpului s-au construit numeroase fabrici \xc3\xaen Azuga, prima fiind Fabrica de Sticl\xc4\x83, construit\xc4\x83 de Aslan \xc3\xaen anul 1830, \xc3\xaensa aceasta a fost \xc3\xaenchis\xc4\x83 dup\xc4\x83 doar c\xc3\xa2teva luni; banul Filipescu, proprietarul mo\xc8\x99iei, a \xc3\xaencercat s\xc4\x83 o mai \xc3\xaenchirieze unui bucure\xc8\x99tean, dar acesta a disp\xc4\x83rut \xc3\xaenainte de reluarea produc\xc8\x9biei. \xc3\x8en anul 1879 s-a construit o nou\xc4\x83 fabric\xc4\x83 de sticl\xc4\x83, proprietatea lui S. Grunfeld, fabrica av\xc3\xa2nd \xc3\xaen jur de 250 de angaja\xc8\x9bi, majoritatea din Boemia. Apoi au urmat fabrica de ca\xc8\x99caval (1882), fabrica de var hidraulic (1885), fabrica de ciment (1885), fabrica de postav (1887), fabrica de salam (1877), fabrica de cherestea (1888), fabrica de \xc8\x99ampanie (1892) \xc8\x99i fabrica de \xc8\x99amot\xc4\x83 (1908). \xc3\x8ens\xc4\x83 cea mai important\xc4\x83 fabric\xc4\x83 construit\xc4\x83 \xc3\xaen Azuga a fost fabrica de Bere, ridicat\xc4\x83 \xc3\xaen perioada 1898-1900 de c\xc4\x83tre specialistul de origine german\xc4\x83 Grundt._NEWLINE_\xc3\x8en secolul al XIX-lea, locul cuprins \xc3\xaentre apele Azuga \xc8\x99i Prahova a fost un renumit loc de popas, pe drumul care traversa mun\xc8\x9bii. Pe locul unuia dintre aceste hanuri, \xc3\xaentre anii 1902-1903, a fost construit\xc4\x83 actuala biseric\xc4\x83, \xc3\xaenchinat\xc4\x83 Sfintei Treimi. Pe l\xc3\xa2ng\xc4\x83 darurile oferite de credincio\xc8\x99i, un ajutor semnificativ a fost oferit de Casa Regal\xc4\x83. Biserica este \xc3\xaempodobit\xc4\x83 cu o serie de vitralii deosebite, lucrate de un me\xc8\x99ter german, \xc3\xaen anul 1902, la cererea regelui Carol I \xc8\x99i a reginei Elisabeta, ctitorii bisericii.\xc2\xa0\n_START_SECTION_\nMonumente istorice\n_START_PARAGRAPH_\n\xc3\x8en ora\xc8\x99ul Azuga se afl\xc4\x83 cimitirul eroilor din Primul R\xc4\x83zboi Mondial (amenajat \xc3\xaen 1920), monument istoric memorial sau funerar de interes na\xc8\x9bional._NEWLINE_\xc3\x8en rest, alte zece obiective din ora\xc8\x99 sunt incluse \xc3\xaen lista monumentelor istorice din jude\xc8\x9bul Prahova ca monumente de interes local, toate fiind clasificate ca monumente de arhitectur\xc4\x83: cl\xc4\x83direa birourilor ADP (sf\xc3\xa2r\xc8\x99itul secolului al XIX-lea), casa cu parter comercial Ion Vasilescu (circa 1910), casa cu parter comercial Ion Tara\xc8\x99, casele Lucian Marcu, Petre Tibeic\xc4\x83, Ion Seu \xc8\x99i Nicolae Irimia, casa parohial\xc4\x83 (\xc3\xaenceputul secolului al XX-lea), o alt\xc4\x83 cas\xc4\x83 din 1890 din strada Independen\xc8\x9bei, \xc8\x99i c\xc4\x83\xc8\x99eria lui Ghimb\xc4\x83\xc8\x99anu (1878).'